Komisjoni määrus (EMÜ) nr 3556/87,

26. november 1987,

millega kehtestatakse ühise tollitariifistiku rubriiki 19.03 kuuluvate makarontoodetena eksporditavate teatavate teraviljasektori saaduste eksporditoetuste süsteemi täiendavad üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 29. oktoobri 1975. aasta määrust (EMÜ) nr 2727/75 teraviljaturu ühise korralduse kohta, [1] viimati muudetud määrusega (EMÜ) nr 1900/87, [2] eriti selle artikli 16 lõiget 6 ja artiklit 24,

ning arvestades, et:

nõukogu määruse (EMÜ) nr 3035/80 [3] (viimati muudetud määrusega (EMÜ) nr 2223/86) [4] artikli 5 lõikes 2 sätestatakse, et toetuste eelkinnitussüsteemi tuleb kohaldada nende teraviljasaaduste suhtes, mida kasutatakse selle määrusega reguleeritud kaupade tootmiseks;

komisjoni määrusega (EMÜ) nr 1760/83 [5] (viimati muudetud määrusega (EMÜ) nr 349/86) [6] kehtestatakse eelkinnitussertifikaatide süsteemi üksikasjalikud rakenduseeskirjad; selle määruse artikli 3 punkt a lubab kanda eelkinnitussertifikaadi jaotisse 12 mitme toote kirjeldused;

ühise kaubanduspoliitika alusel on otsustatud, et ühise tollitariifistiku rubriiki 19.03 kuuluvate makarontoodete ekspordist ühendusest Ameerika Ühendriikidesse osa peab toimuma sisese töötlemise toimingute järel ja et osale antakse eksporditoetust; seetõttu on vaja, et eelkinnitussertifikaatidesse märgitakse eksporditavaks kaubaks ainult makarontooted;

komisjon peab saama oma käsutusse võimalikult kiiresti kõik andmed, et prognoosida makarontoodete Ameerika Ühendriikidesse eksportimise tõenäolist arengusuunda; nende andmete põhjal peab olema võimalik teha teatavaid otsuseid, millega välditakse nende teraviljasektori põhitoodete koguste ebasoovitavat suurenemist, mille kohta Ameerika Ühendriikidesse eksportimiseks on antud eelkinnitussertifikaat; seetõttu peaks kehtestama sertifikaaditaotluste aktsepteerimisele eelneva ooteaja;

käesoleva määrusega ettenähtud meetmed on kooskõlas teraviljaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Kui ühise tollitariifistiku rubriiki 19.03 kuuluvate makarontoodetena eksporditavate teraviljasektori põhitoodete eksporditoetusi antakse eelkinnituse korras:

a) eelkinnitussertifikaadi taotluse jaotisse 12 ja sertifikaati märgitakse ainult ühise tollitariifistiku rubriiki 19.03 kuuluvad tooted;

b) tehakse eelkinnitussertifikaadi jaotisse 13 ja sertifikaati märge "Ameerika Ühendriigid" või "muu sihtkoht kui Ameerika Ühendriigid". Sertifikaat kohustab eksportima nimetatud sihtkohta.

Artikkel 2

Ühise tollitariifistiku rubriiki 19.03 kuuluvate makarontoodetena Ameerika Ühendriikidesse eksporditavate teraviljasektori põhitoodete kohta taotletud eelkinnitussertifikaadid antakse välja viiendal tööpäeval pärast taotluse esitamist, tingimusel et vahepeal ei võeta vastu erimeetmeid.

Artikkel 3

1. Liikmesriikide pädevad asutused teatavad komisjonile igal tööpäeval:

- teraviljasektori põhitoodete kogused, mille kohta eelmisel tööpäeval esitati eelkinnitussertifikaadi taotlus Ameerika Ühendriikidesse ühise tollitariifistiku rubriiki 19.03 kuuluvate makarontoodetena eksportimiseks,

- ühise tollitariifistiku rubriiki 19.03 kuuluvate makarontoodete kogused, milles sisalduvale teraviljale anti eelmisel tööpäeval eelkinnitatud eksporditoetus, ning kuupäeva, millal vastav tolliasutus aktsepteeris deklaratsiooni kõnealuste makarontoodete ekspordist Ameerika Ühendriikidesse.

2. Lõikes 1 nimetatud informatsioon esitatakse komisjonile ühise tollitariifistiku alamrubriikide kaupa ja järgmisel aadressil:

Commission of the European Communities,III/B/2,rue de la Loi, 200,B

Brussels.

Artikkel 4

Käesolev määrus jõustub Euroopa Ühenduste Teatajas avaldamise päeval.

Seda kohaldatakse sertifikaatide suhtes, mille kohta on taotlus esitatud ajavahemikus 1. detsembrist 1987 kuni 30. aprillini 1988.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. november 1987

Komisjoni nimel

asepresident

Cockfield

[1] EÜT L 281, 1.11.1975, lk 1.

[2] EÜT L 182, 3.7.1987, lk 40.

[3] EÜT L 323, 29.11.1980, lk 27.

[4] EÜT L 194, 17.7.1986, lk 1.

[5] EÜT L 172, 30.6.1983, lk 20.

[6] EÜT L 42, 19.2.1986, lk 5.

--------------------------------------------------